Notícies d'ANC Horta-Guinardó: OPINIÓ: "No ho poden evitar...", per David Calabuig\nDe la mateixa manera que l’escorpí de la faula no pot evitar picar a la granota, ofegant-se tots dos enmig del riu, els partits polítics no poden deixar de barallar-se entre ells: està en la seva naturalesa.\nPerquè...què és un partit polític? Els podríem definir com associacions d’individus amb estructures piramidals, tancades i altament jerarquitzades. La base està formada pels militants (la majoria de les vegades no passen de ser uns pocs milers) i la cúspide per una elit de dirigents professionals, que viuen exclusivament de la política. Una vegada han estat votats pels ciutadans, adquireixen una condició de semidéus que, entre altres poders, els hi atorga la capacitat de saber en cada moment què és el què pensa el poble, parlant i decidint sempre en el nostre nom...encara que sovint fan exactament el contrari del què els hi demanem.\nA més, dels centenars de diputats electes d’un parlament, només acaben prenent les decisions les cúpules dirigents de les diferents formacions, autèntiques oligarquies que en cada partit es podrien comptar amb els dits d’una mà. La majoria de diputats electes actuen com robots, votant en el sentit que els hi ve imposat pel seu partit.\nPer això és molt més precís parlar de “partitocràcia” que no pas de democràcia.\nEls nostres partits independentistes no són aliens a aquesta realitat, actuen com escorpins que s’ofegaran amb la granota perquè, senzillament, està en el seu ADN.\nEm mereixen tot el meu respecte i admiració els presos polítics i els què s’han hagut d’exiliar. Ens han dut fins al punt on ens trobem però no ens poden fer arribar a la destinació final.\nRepartir el vot independentista entre aquests partits és posar-nos en mans de professionals que tenen altres objectius que els del poble. És donar-los poder per a seguir fent allò que no poden deixar de fer.\nAixò nostre és una revolució que exigeix sortir de la capsa lògica i que tots fem sacrificis importants, lluny de la zona de confort de la política clàssica. Necessitem altres alternatives que comparteixin les nostres il·lusions i s’emocionin amb la visió d’una República catalana.\nNo és la immensa força de l’enemic ni la seva violència el què ens debilita i ens afebleix emocionalment, és la manca d’unitat dels nostres representants, incapaços d’estar a l’alçada dels temps únics que viu la nostra nació.\nNo ho poden evitar, està en la seva naturalesa.\nAnònim 19 de juliol de 2018 a les 17:30\nD'acord, és clar! Fa anys que estem a la sínia, donant-li voltes, i encara ens sorprenem. Quan els diputats estiguin dins, hem d'encerclar el Parlament i no deixar-los sortir; això o, com fa temps, massa, que ho parlem, una plataforma electoral de tots els col·lectius que estan de veritat per la República o, encara més, no votar a cap dels dos partits autonomistes a les properes eleccions.\nAnònim 19 de juliol de 2018 a les 20:16\nCompletament d’acord amb vosaltres!\nUn referèndum és la màxima expressió de la democràcia perquè, precisament, es vota a favor o en contra d’una idea o pregunta que es formula al poble, i els partits polítics no s’estan repartint poder ni vots entre ells.\nLa democràcia de partits no serveix per endegar una revolució. S’està demostrant que tenir “3 partits/formacions independentistes” (entre cometes per no haver d’entrar en detalls...) ens afebleix i propicia que estiguem supeditats a les seves cúpules.\nLa qüestió és: la unitat que els hi demanem ja ha quedat clar que és una utopia irrealitzable (perquè ni amb els seus líder a les presons o a l’exili són capaços de deixar de tirar-se els plats pel cap i anar tots a una), així doncs, no seria possible bastir una estratègia que ens portés a concentrar el major nombre de vots independentistes en un únic partit?\nEscolteu, a mi, en aquests moments, amb tot el què ens ha caigut al damunt, no m’importa tant a quin partit votar com el tenir la seguretat que el meu vot se sumi amb els de la resta d’independentistes. Els actuals partits “clàssics” agafen els nostres vots i els fan servir per a separar-nos i dividir-nos!\nEn aquest sentit, per exemple, un independentista escocès ho té molt més fàcil que nosaltres ja que té clar que ha de votar, sí o sí, al SNP. El pitjor malson per a Espanya seria que fóssim capaços d’aglutinar la nostra força, en termes de vots, en un únic partit que ens representés. Per cert, si el seu únic objectiu fos assolir la independència...molt millor!\nNeus Portella 19 de juliol de 2018 a les 23:31\nMolt ben explicat, estem visquent dies que clamen rotunditat.\nAnònim 20 de juliol de 2018 a les 7:32\nEstic d'acord amb el que dieu, però és que la situació és molt complicada. Els partits polítics ara no estan fent la feina per la qual han estat escollits, ara s'han de dedicar, per culpa d'en Llarena i els seus sequaços, a fer filigranes legals per mantenir la majoria parlamentària que va sortir a les eleccions; és lògic que discrepin en quina ha de ser la solució més adient i amb tota la pressió que tenen a sobre no és d'estranyar que en un moment donat perdin els papers.\nA més, tenen l'oposició unionista i els mitjans de comunicació ben atents a la que salta per aprofitar i fer-ne carnassa.\nPenso que es mereixen que els fem confiança, no crec que actuïn per ànsies de poder. Tal com estan les coses, no és cap ganga ser al govern de Catalunya.\nAnònim 20 de juliol de 2018 a les 7:36\nVam votar i vam guanyar. A què esperem?\nEm pregunto quina mena de fidelitat al mandat de l’1-O té aquest Parlament que no fa més que brandar la sobirania però agenollar-se davant les decisions polítiques del jutge Llarena. Europa ha dictat sentència: no hi ha delicte en el projecte independentista català, però els nostres representants independentistes (exceptuant la CUP) no estan actuant d’acord amb el que van prometre ni pel que van ser votats. Es van comprometre a restituir el Govern i el President Puigdemont i per por a les represàlies de l’emperador Llarena no fan més que recular, suspendre plens i ajornar decisions. No és amb polítics temorencs que es fa realitat la República votada massivament en Referèndum. Si no es veuen amb cor, pas al costat sisplau. Els qui vam defensar la democràcia l’1-O no tenim por.\nOPINIÓ: "No ho poden evitar...", per David Calabu...\nCròniques d'una ocupació (III), Manuel de Pedrolo\nContext Instal·lats al bell mig de la ‘nonya’ convergent-socialista (Jordi Pujol i Felipe González) i en plena lluita armada d’ETA, aquel...\nEl dia 28 de febrer en Josep Puig , doctor enginyer industrial,va pronunciar una xerrada a la biblioteca de Can Mariner d'Horta. El comp...\nTIPS I CUITS: CARTA OBERTA ALS PARTITS INDEPENDENTISTES


Who's there?: de febrer 2014\nSol de tardor i arbres\nEgon Schiele. Herbstsonne und Bäume, (1912)\nPublicat per David 4 comentaris a 0:29\nEtiquetes de comentaris: Pigments\nJean le Rond D’Alembert (1717-1783) fou un filòsof i matemàtic que va redactar, amb Denis Diderot, molts articles de la famosa Encyclopédie, paradigma del moviment il·lustrat. A la pàgina 666 d’aquesta obra monumental, apareix l'entrada corresponent a «El caràcter de les nacions». L’article, escrit per D’Alembert, comença així:\n«El caràcter d’una nació consisteix en una certa disposició habitual de l’ànima, que és més comuna en una nació que no pas en una altra, tot i que aquesta disposició no es trobi en tots els membres que la componen: així, el caràcter dels francesos és la lleugeresa, l’alegria, la sociabilitat, l’amor vers els seus reis i la monarquia en si, etc.»\nCom es pot comprovar un cop més, hi ha definicions que acaben parlant més sobre qui defineix que sobre la cosa definida. Força actual, crec.\nPublicat per David 2 comentaris a 21:58\nPaisatges de pressió\nDes del 20 de gener fins al 18 de maig d'enguany, al vestíbul de la Fundació Miró, es pot veure l'exposició fotogràfica Paisatges de pressió, de l’arquitecta i fotògrafa Kathrin Golda-Pongratz. Les diverses imatges que conformen la mostra pertanyen a les zones agrícoles del Prat de Llobregat, just on s’havia de construir el projecte Eurovegas. Kathrin Golda-Pongratz és especialista en paisatgisme urbanístic, i la seva obra pretén denunciar l’especulació a què moltes zones es veuen sotmeses i reflexionar sobre la configuració dels espais urbans.\nPublicat per David 4 comentaris a 10:59


Coses meves: desembre 2004\nRescato les espelmes que han guardat paciència els darrers 365 dies en una de les estanteries de casa (n'aniré a comprar més perquè farem curt). Acordem els darrers detalls sobre quin manifest fer per telèfon amb la Maria. Em preparo mentalment per resistir els deu minuts de silenci que farem; sempre em costa, em costa molt. Quedar-me immòbil, sense mirar ningú, sense pensar en picades a l'ullet o somriures còmplices. Res, només restar quiet i escoltar, escoltar el silenci (per més que l'Oriol Burgada s'entesti des de l'altra cantó de la plaça a fer cagar el tió als nens del Comerç Mataró Centre).\n"Salicrú! Ja ho tinc! Ja sé què podem fer...! Silenci. Deu o quinze minuts de silenci. Només silenci. Un manifest potser. Però res de guitarres ni de fer el kumbaià. Silenci contra tanta banalitat, tanta absurditat". Així va començar aquesta petita història de la que em sento orgullós... A mica en mica l'esperit del silenci anirà conquerint; perquè és el més fort, el que fa més soroll... a dintre el cor.\nEns veiem a la plaça de Santa Anna. A les set.\nReaccions: dissabte, de desembre 18, 2004\nReaccions: divendres, de desembre 10, 2004\nReaccions: diumenge, de desembre 05, 2004


Blog Pessebres Vivents | Se celebra V Trobada de Pessebres Vivent\nAquest diumenge s’ha celebrat de forma virtual la V Trobada de Pessebres Vivents de Catalunya. La gran majoria d'entitats assistents, el 70% de les 48 associacions que formen part de la Federació de Pessebres Vivents, han mostrat la seva preocupació per la incertesa que suposa preparar esdeveniments que probablement no es poden fer. La trobada cultural ha comptat amb la participació de la directora general de Cultura Popular i Associacionisme Cultural de la Generalitat, M. Àngels Blasco, que ha fet una crida a les agrupacions d’arreu del país a incentivar la reactivació social i cultural mantenint tota la seguretat sanitària.\nDurant els últims mesos la Federació ha treballat intensament per conèixer la realitat dels 48 Pessebres Vivents federats, dels quals 4 esperen encara fer les representacions: Torres de Fals, Vila-sacra, Maçanet de la Selva i Sant Feliu de Llobregat. La resta han acordat suspendre l’edició d’enguany per la situació de pandèmia.\nPresentació d’un vídeo promocional i del canal Pessebres Vivents TV\nUna de les novetats presentades a la V Trobada de Pessebres Vivents de Catalunya ha estat el nou vídeo promocional que es compartirà a les xarxes socials, amb dues versions de diferent durada, amb l’objectiu de visibilitzar el mig centenar de Pessebres Vivent federats. El vídeo està acompanyat d’una cançó original versionada en català inspirada en l’esperit pessebrista.\nA banda, també s’ha anunciat la reconversió del canal de youtube de la Federació en ‘Pessebres Vivents TV’ a través del qual aquest Nadal s’aniran difonent els vídeos de les últimes representacions d’arreu del país.


La classificació, a tocar (63-66)\nEl MoraBanc Andorra corda una victòria cabdal al Gran Canària Arena i fa un pas innegociable de cara als quarts de final de l’Eurocup\nClevin Hannah, amb 16 punts i set assistències, va liderar la victòria del MoraBanc Andorra al Gran Canària Arena.\nActualitzada 28/01/2021 a les 06:24\nAbonat a les resolucions taquicàrdiques, el MoraBanc Andorra va saber resoldre amb maduresa i el cap fred un escull, el Gran Canària Arena, que es presentava minat i amb grumolls. Afaitat en l’anotació i sense punta a l’hora d’escriure l’atac, el partit es va inclinar en dos aspectes cabdals: la lluita pel rebot i el triple i per la tirada per un electrònic famolenc (63-66). Amb l’Unics Kazan exhibint el seu folre d’Eurolliga, sembla la lluita pel segon lloc l’atractiu del grup H i el MoraBanc Andorra ha decidit opositar. Amb el GranCa negat al perímetre –3 de 31 intents– i amb els tricolors perdent el rebot (47-37), la inspiració de Hannah (16 punts i set assistències) i de Gielo (15 punts) van trobar l’auxili per al grup d’Ibon Navarro.\nL’explosivitat d’Oriol Paulí, un triple i un alley hoop, va destapar el partit al recinte claretià (0-7) amb un MoraBanc Andorra corrosiu a la sortida. La dificultat per tancar el rebot va complicar la inèrcia per als tricolors, que van haver de suar per mantenir el GranCa a distància. A més, els de Fisac es mostraven negats en el joc exterior i extraviats des dels 6,75 –0 de 9 al primer quart– però ho corregien amb la batuta d’AJ Slaughter, un alt encert en tirs de dos –un 72 per cent– i un parcial d’11 a 4 que eixugava la diferència a falta de gairebé tres minuts per a la primera aturada (15-14). Sergi García aplicava cosmètica per donar la benvinguda al segon acte (18-17), però el grup d’Ibon Navarro no emetia senyals de correcció en alguns aspectes i s’encomanava de les transicions ensopides i del ritme erràtic dels primers compassos de la mànega (22-17). Els tricolors van trigar més de dos minuts a anotar i 13 a capturar el primer rebot ofensiu del partit. Massa concessions, ofegades en el punt d’inflexió que va suposar el parcial de 0 a 8 (22-25) i que va permetre als tricolors corregir el traçat davant l’amenaça anotadora d’AJ Slaughter, que tornava a la pista després de purgar el fet de carregar-se molt d’hora amb dues personals. Les imperfeccions del MoraBanc agraïen obertament el desastrós full de serveis dels canaris des de fora –1 de 15 en triples al descans– i esdevenia el salvavides dels tricolors. Gielo escalfava el canell i es viatjava a l’interludi amb un marcador escarransit però amb un mínim respir (32-33).\nDe l’interludi no va variar l’excessiu to planer del partit però el MoraBanc va treure el cap de sortida amb Jelinek (32-37), un cop d’autoritat refredat per una avaria elèctrica i un parcial de 7 a 0 dels canaris, sostinguts per Slaughter. Intercanvi de cops abans dels cinc triples consecutius –quatre de Gielo– per obrir forat (47-54) i començar a intimidar de debò el Gran Canària. El polonès, estratosfèric, es va descamisar i va signar 12 punts en el tercer parcial per portar l’equip a collibè i expandir la creença. Davant la inspiració de Gielo, moviment en la rotació, oxigen per a tots i el MoraBanc que obtenia el màxim avantatge (47-58) amb la batuta de dos bases. Al tram final van entrar els calfreds. Un parcial de 13 a 3 en quatre minuts i una cadena d’errades van retornar al partit els claretians, que ja feia temps que miraven el rellotge (60-61). Fins que Hannah va dir prou. Clever va clavar cinc punts consecutius i va conduir els tricolors a una victòria, necessària com l’aigua, però culminada per un carril massa pedregós.


Vilalta demana a JxCAT que es comporti i abandoni "l'espiral de retrets" Vilalta demana a JxCAT que es comporti i abandoni “l’espiral de retrets” – El Món\nVilalta demana a JxCAT que es comporti i abandoni “l’espiral de retrets”\nLa portaveu republicana avisa als de Torra que ERC no es deixarà arrossegar cap a la confrontació\nJoan Antoni Guerrero Vall 10/02/2020 1:31 pm\nLa portaveu d’ERC, Marta Vilalta, ha carregat aquest dilluns contra JxCAT per les crítiques a la formació republicana abocades durant l’acte polític de pre-campanya que els de Quim Torra van fer aquest cap de setmana al Born Centre Cultural. Vilalta ha considerat una “irresponsabilitat” que JxCAT s’hagi desfermat amb una “espiral de retrets” i es lliuri ara a una dinàmica de “confrontació” i ha advertit que això “no suma” i dificultarà l’entesa postelectoral. De fet, els republicans temen que una batalla campal entre independentistes els faci arribar a les eleccions en condicions de debilitat. “L’espiral de retrets divideix i esgota la ciutadania i això és precisament el que vol l’Estat”, ha remarcat la portaveu republicana.\nVilalta ha admès que a ERC l’“entristeix” que JxCAT “carregui” contra ells i ha insistit en què tenen “clar qui és el nostre adversari i quins són els partits que donen suport a la repressió”. ERC, ha afirmat la portaveu, ha assegurat que el que cal es continuar treballant per “seguir traçant l’estratègia conjunta” entre independentistes per arribar a la independència, però recorda quina és la del partit: ampliar la base. “No estem en la fase resolutiva de culminar la independència del país i per això cal enfortir-nos”, ha subratllat Vilalta. ERC creu que aquesta estratègia comuna s’ha de trobar abans de les eleccions.\nEls de Junqueras diuen que res els arrossegarà cap al terreny de la confrotnació perquè estan determinats a “no tirar la tovallola per entendre’ns, que és el que cal ara”. “Per molts que alguns hagin posat el xip de la campanya —ha dit Vilalta— insistirem en posar-nos d’acord, traçar el camí conjunt perquè és imprescindible que aquesta feina la fem abans de les eleccionsper arribar en les millors condicions possibles, fer un salt de qualitat i fortalesa més gran”.\nERC vol concentrar els esforços ara en què comenci a caminar la mesa del diàleg amb el govern espanyol i troba bona “l’opció” del mediador internacional, que JxCAT defensa amb fervor.


Agricultura alerta de l'alt risc d'incendi\nDavant l’increment del perill d’incendi forestal per temperatures superiors als 40 graus a l’interior i humitats relatives per sota del 20 %, a partir de d'aquest dovendres, s’activarà el nivell 3 del Pla Alfa en 71 municipis de les comarques de l’Alt Camp, l’Anoia, el Bages, el Baix Ebre, la Conca de Barberà, les Garrigues, la Noguera, el Montsià, el Priorat, la Ribera d’Ebre, el Segrià, el Solsonès i la Terra Alta. A més, també es restringiran els accessos al Parc Natural de la Serra de Montsant. Aquesta situació es pot perllongar fins dissabte 10 de juliol. El Departament d’Agricultura, Ramaderia, Pesca i Alimentació demana extremar les precaucions.\nAquest divendres han quedat suspeses 1.126 autoritzacions per a la realització d’activitats que poden ser generadores de perill d’incendi forestal en els municipis afectats.\nA la Noguera, el Pla Alfa afecta els municipis de Camarasa, Les Avellanes i Santa Linya i Os de Balaguer.


Finalitzen els treballs de delimitació arqueològica del pati de Les Monges amb el descobriment d’un tram de la muralla baix medieval que tancava la ciutat | Espai Ermengol Finalitzen els treballs de delimitació arqueològica del pati de Les Monges amb el descobriment d’un tram de la muralla baix medieval que tancava la ciutat - Espai Ermengol\nEls resultats arqueològics es donaran a conèixer a la ciutadania a través d’alguna xerrada i/o visita guiada.09-09-2021\nF4. Imatge general de les restes descobertes l'any 2020, amb el carrer medieval i les restes de cases a banda i banda en primer terme.\nRecentment han finalitzat les tasques de delimitació del jaciment arqueològic del Pati de l’edifici de les Monges de la Seu d’Urgell que s'havien iniciat el passat 16 d'agost. Els resultats de la intervenció han estat “molt positius” i, entre altres vestigis, han permès localitzar un tram d'uns 12 metres de longitud del basament de l'antiga muralla baix medieval que tancava la ciutat pel nord-est.\nAquesta estructura defensiva hauria estat bastida entre finals del segle XIV i mitjans del XV, i va integrar els diversos creixements urbans que al llarg dels segles XIII i XIV s'haurien anat desenvolupant extramurs del primer recinte murallat de la Seu, època a la qual correspondrien les restes de cases i del carrer descoberts l'any 2020 en aquest mateix espai, en el decurs de les obres per construir una central tèrmica de biomassa.\nEl regidor de Patrimoni Cultural de l’Ajuntament de la Seu d’Urgell, Carlos Guàrdia, manifesta al respecte que “estem molt satisfets amb els resultats d’aquesta actuació que ha permès conèixer una mica més el passat medieval de la ciutat. A més a més d’aquest barri, que ja va aparèixer en l’actuació arqueològica de l’any passat, la gran notícia és que s’ha trobat una part de la muralla medieval de la Seu que ens ajuda a entendre una mica més com era la ciutat en aquella època. Això també ens ajudarà a delimitar encara més futures actuacions i optimitzar els recursos perquè ja sabem on és la muralla”.\nGuàrdia avança que els resultats arqueològics es podran tenir properament en un informe amb l’objectiu que els responsables de l’actuació el puguin donar a conèixer a tota la ciutadania a través d’alguna xerrada i/o visita guiada.\nEl fet que en tota l'àrea on s'ha treballat enguany no s'hi hagin trobat restes d'edificacions més modernes, que podrien haver malmès o afectat els vestigis més antics, i l'existència de la mencionada plaça, que d'alguna manera ha segellat i preservat les restes conservades en el subsòl, fa pensar als responsables dels treballs arqueològics, els arqueòlegs urgellencs Carles Gascón y Òscar Augé, que sota d'aquesta es trobarà la continuïtat dels habitatges i carrers medievals descobertes l'any 2020, i que aquests poden romandre en un estat de conservació bastant òptim.


Gastronomia ecológica: SIN MALA ESPINA\nSi alguna vegada t'has plantejat consumir peix sostenible i no saps per on començar, aquest és el teu llibre. Si no ets conscient de la problemàtica però vols conscienciar-te, aquest és el teu lllibre. Si vols saber quina és la situació de cadascuna de les espècies que consumim, aquest és el teu llibre. Si vols saber quin impacte en el mediambient té l'aqüicultura o la indústria de les piscifactories, aquest és el teu llibre. Un llibre escrit per Lydia Chaparro, membre actiu de l'associació Ecologistas en Acción.\nCom diu l'autora, pretèn informar dels problemes de l'actual model de producció i de gestiò pesquera que han conduit a la sobreexplotació de la major part dels productes del mar que consumim. Una bona guia i eina imprescindible per a aquelles persones que volem evitar els productes que no estiguin degudament etiquetats o que la seva captura estigui associada a un major impacte ambiental. Lydia ens parla de 71 espècies que consumim tots els consumidors. en definitiva, una guia per tal que esdevinguem de forma eficient uns consumidors responsables en productes del mar.\nEl llibre el podeu comprar a www.ecologistasenaccion.org\nEtiquetas: ecologia, pescado, slowfish, sobrepesca


9 p, 468.6 KB Ergonomia i psicosociologia  / Pons Porta, Joan ; Universitat Autònoma de Barcelona. Escola de Prevenció i Seguretat Integral\nConèixer els aspectes clau per a la realització d'estudis de condicions de treball. Adquirir els coneixements necessaris per al disseny de llocs de treball adaptats a la persona. Comprendre l'enfocament ergonòmic relatiu als factors físics: soroll, il·luminació, ambient cromàtic, temperatura, etc. [...]\n8 p, 185.8 KB Ergonomia i Psicosociologia  / Joan Pons ; Universitat Autònoma de Barcelona. Escola de Prevenció i Seguretat Integral\n Conèixer els aspectes clau per a la realització d'estudis de condicions de treball.  Adquirir els coneixements necessaris per al disseny de llocs de treball adaptats a la persona.  Comprendre l'enfocament ergonòmic relatiu als factors físics: soroll, il·luminació, ambient cromàtic, temperatura, etc. [...]\n8 p, 185.7 KB Higiene i salut  / Joan Pons ; Universitat Autònoma de Barcelona. Escola de Prevenció i Seguretat Integral\n• Conèixer els aspectes clau per valorar les condicions de treball des de la vesant de l'entorn físic, químic i biològic de l'ambient de treball. • Valorar els principals riscos sobre la persona dels contaminants físics, químics i biològics • Saber dissenyar estratègies de mostreig pels estudis higiènics. [...]


Ressenya: Canvia el món amb ‘Latido de alas’ - Revista SMX\nAquesta col·lecció de contes que proposa edebé només és apta per a joves valents, atrevits i decidits a fer un pas al front per canviar el món. Les precioses il·lustracions creades per artistes de referència acompanyen els textos de Claudia Bellante.\nEn cada un dels quatre toms, els protagonistes sempre infants i joves, prenen les regnes de les seves vides per canviar un destí abocat al sofriment i la desolació. I aconsegueixen amb el seu esforç, superació i col·laboració aconseguir assolir els seus somnis deixant enrere vides que els terroritzaven.\nClaudia Bellante es fa acompanyar en cada tom per un il·lustrador reconegut, és el cas d’Anna Carbone, Josefina Schargorodsky, Herikita o Elizabeth Builes.\nLas músicas de Indonesia, explica com Dewi, Kartika i Kinara que tocaven música metall en un llogaret de Java, Indonèsia, lluiten contra corrent per perseguir el seu somni de cantar en una banda tot i portar yihab. Los estudiantes de la frontera parla de Marcela i Julio, joves veneçolans que per continuar amb la seva formació cada dia han de jugar-se la vida i creuar la frontera per anar a la seva escola a Colòmbia. Las cholitas de Bolivia narra la història de les adolescents indígenes Noelia i Wara, les quals lluiten al ring de El Alto, Bolivia, contra multitud de prejudicis. Las sirenas de Jamaica parla de Ketana, Kamoya i les seves companyes de l’equip de natació sincronitzada a Port Antonio, Jamaica, qui gràcies a l’amistat i el compromís van poder nedar contra corrent.\nClaudia Bellante és periodista i documentalista independent. Es va graduar en Ciències de la Comunicació a Milà i va estudiar cinema documental a la EICTV (Escola Internacional de Cinema i Televisió) de Cuba. És part de la International Women Media Foundation i els seus reportatges han estat publicats en diverses revistes internacionals.\nLATIDO DE ALAS va néixer del seu desig d’explicar les històries que sempre havia escrit per a un públic adult a la seva filla petita, la Tina, en un llenguatge que ella pogués entendre.\nAutor/a: Claudia Bellante\nIl·lustrador/a: Anna Carbone\n№ pàgines: 32\nTamany real: 18 x 22,5 cm. Cartoné\nIl·lustrador/a: Josefina Schargorodsky\nIl·lustrador/a: Erika Gutiérrez\nIl3lustrador/a: Elizabeth Builes\nUn llibre amb doble lectura que submergeix els més petits en el viatge cap a una vida digna


La carta de presentació. Com redactar-la?\nLa carta de presentació és una eina que serveix per presentar-se a una oferta de feina, on l'objectiu és captar l’interès de la persona responsable de la selecció i és una part molt important en el procés de recerca de feina.\nLa carta de presentació és una eina que serveix per presentar-se a una oferta de feina, ja sigui d’autocandidatura o com a resposta a un anunci. L’objectiu és captar l’interès de la persona responsable de la selecció i és una part molt important en el procés de recerca de feina; per això, us volem donar alguns consells per ajudar-vos a marcar la diferència amb la resta d’aspirants al lloc de treball i, en definitiva, aconseguir una entrevista i poder passar al següent nivell en un procés de selecció.\nHaurem de tenir en compte una sèrie d’aspectes clau a l’hora de redactar-la:\nDades personals: nom complet, telèfon de contacte i direcció de correu electrònic.\nSalutació personal a la persona a qui la dirigim (si en tenim dades, sinó a l'empresa).\nIntroducció: Presentació personal de qui sóc, què he fet i per què li pot interessar a l'empresa entrevistar-me. Fes referències si coneixes l'empresa, el sector…\nCos: explicar i vendre'ns en relació amb l'encaix a l'empresa i amb l'oferta de treball, les funcions del lloc, fites assolides, etc.\nTancament: demanar una entrevista de forma propositiva, posant el telèfon mòbil i amb un to amable.\nÚnica i personal (igual que el nostre currículum).\nCurta, no més d’una pàgina.\nClara. Aquesta claredat l’aconseguirem mitjançant l’estructura que donem a la carta.\nDirecta. No s’han de donar voltes sobre una mateixa idea, el nostre objectiu és destacar perquè sigui el lector que després desitgi llegir-ho. No s’ha de repetir el currículum però si posar en rellevància alguns dels aspectes importants.\nCom ja hem comentat, l’objectiu final de la carta ha de ser atraure l’atenció de la persona encarregada de la selecció i aconseguir una entrevista, per això, pots utilitzar alguna frase semblant a aquesta: “Agraint-li d’ara en endavant l’interès que dediqui a la meva candidatura, quedo a la seva disposició per una possible trobada…”.


Els problemes d'accés a un habitatge digne deterioren la salut\nUn estudi de Càritas constata que els seus usuaris pateixen més problemes de salut física i psíquica que la mitjana de Barcelona\n3 min. Barcelona 18/12/2013 14:36\n260x366 Un de cada cinc nens de les famílies ateses per Càritas no esmorza abans de sortir de casa. / C. CALDERER Un de cada cinc nens de les famílies ateses per Càritas no esmorza abans de sortir de casa. / C. CALDERER\nUn estudi de Càritas alerta que els problemes d'accés a un habitatge digne estan generant entre els seus usuaris problemes de salut tant físics com psíquics. Segons l'informe, elaborat conjuntament amb l'agència de la salut pública de Barcelona, més d'un 50% de les dones ateses per Càritas tenen problemes de salut, mentre que la mitjana a Barcelona ciutat és de només un 15%. Pel que fa els homes, el percentatge és superior al 30%, i la mitjana a Barcelona d'un 11%. Els principals problemes físics són mal d'esquena crònic –afecta un 80% de les dones i un 50% dels homes– i migranya, que pateix un de cada tres homes i dues de cada tres dones.\nQuant a salut psíquica, dues de cada tres persones ateses per Càritas presenten "mala salut mental", mentre que la mitjana de la població a Barcelona no arriba al 18%. Un altre cop les dones són les més afectades, amb un 75% per un 65% dels homes.\nLes dificultats per fer front als costos d'un habitatge o viure en condicions inadequades també repercuteixen en l'estat de salut dels nens de famílies ateses per Càritas. Un 20% tenen algun problema de salut física, mentre que la mitjana infantil a Barcelona és de només un 2%. L'estudi concreta que un de cada cinc infants ha patit otitis "de repetició" durant l'últim any. Pel que fa a l'alimentació, un de cada cinc nens de famílies ateses per Càritas no esmorza abans de sortir de casa, al conjunt de Barcelona això passa en un de cada deu infants. En salut mental, la meitat dels nens pateixen algun tipus de problemàtica –sobretot discussions amb altres companys o hiperactivitat–, per un 40% de les nenes. "La crisi està portant aquestes famílies a l'epidèmia pel que fa a l'estat de salut", ha denunciat la cap d'acció social de Càritas, Carme Trilla.\nPer frenar aquesta situació, Càritas reclama a les administracions que tirin endavant el reivindicat pacte de treball, que garanteixin el dret a un habitatge digne i que es reforcin els mecanismes de suport mèdic i psicològic a les famílies sotmeses a les conseqüències de la crisi. Càritas té previst augmentar la plantilla de psicòlegs que donen suport a aquestes famílies.\nEn total l'entitat ha destinat aquest any dos milions d'euros en ajudes econòmiques directes a les famílies per pagar l'habitatge. La majoria d'aquests diners s'han utilitzat per pagar lloguers, relloguers o hipoteques. El perfil d'atesos són famílies amb infants en què el seu cap té entre 30 i 49 anys i de nacionalitat espanyola.


Chapter ESADE Alumni Hamburg : ESADE Alumni Magazine\nChapter ESADE Alumni Hamburg\nEl Chapter Hamburg va iniciar el seu camí al mes de gener amb l’objectiu d’impulsar activitats que ajudin a projectar la imatge d’ESADE com a escola de negocis de referència internacional i d’ampliar la comunitat d’alumni a la ciutat d’Hamburg. La seva presidenta, Cristina Manchado (MDMC 06), ens ho explica.\n-El Chapter va començar a operar al gener d’aquest any. Com es va materialitzar la idea de crear un Chapter nou a Alemanya?\nAcabava de trepitjar Hamburg per primera vegada i, en veure que la comunitat d’alumni localitzada a la ciutat arribava a les 70 persones, vam pensar que no hi havia temps per perdre. Vam mirar de contactar totes les persones de manera gairebé personalitzada, vam preparar un mailing amb una proposta de data i lloc manejable per a l’esdeveniment d’inauguració. Volíem facilitar al màxim la participació. He tingut molta sort perquè a la Junta compto amb la col·laboració de Vicente Vento (Lic&MBA 04), vicepresident del Chapter i partner fonamental per a l’èxit del Chapter.\n-Quins són els objectius a mitjà termini? Com us organitzeu?\nFa poc temps que hi som, és important consolidar el Chapter, compartir més l’emprenedoria i el talent dels socis. Uns desenvolupen projectes innovadors, d’altres ocupen càrrecs clau en grans organitzacions… Podem conèixer i aprendre molt de tot això. Promocionar-nos internament és inspirador i incrementa sinergies.\nD’una banda, volem oferir activitats interessants per aconseguir que cada alumni pugui convidar i involucrar el seu entorn de contactes més proper. D’altra banda, volem connectar amb la indústria, les universitats o les escoles de negocis emplaçades a la ciutat d’Hamburg. Això ens donarà més visibilitat i promoció. El primer pas ja l’hem fet aquest primer any en compartir una sessió afterwork convidats per la Handelskammer d’Hamburg. Crec que hem d’apuntar en aquesta direcció.\nRespecte a com ens organitzem, programem activitats per a l’any en curs i mirem d’impulsar el networking amb innovació en la temàtica o en el format de les trobades.\n-Com està sent la resposta per part dels antics alumnes? Quin feedback has obtingut de les activitats organitzades? Què creus que esperen del Chapter?\nLa resposta dels antics alumnes ha estat magnífica. La gran sorpresa ha estat veure que en només un any ja han passat pel nostre Chapter més de 100 persones amb una rotació molt interessant en els últims esdeveniments, ja que a les nostres trobades es van unir companys de Hannover, Bremen i Berlín motivats pel tipus d’esdeveniment. És molt encoratjador.\nRespecte del que esperen del Chapter, crec que la gent valora sobretot tres aspectes: que organitzem trobades disteses, mantenir-nos «connectats» i sessions innovadores que permetin estar al dia dels drivers que més impulsen el futur dels negocis.\n-Què significa per a tu professionalment i personalment aquesta experiència?\nProfessionalment i personalment, per a mi formar part d’un Chapter ESADE Alumni em dona l’oportunitat de conèixer gent i connectar-me ràpidament amb l’entorn empresarial de la ciutat. De fet, Cargonexx, l’empresa alemanya amb la qual ara començo una nova etapa professional, em va conèixer, en part, gràcies a una de les nostres trobades ESADE. Crec que és un gran exemple d’experiència que l’startup d’Hamburg més innovadora al sector de la logística i el transport compti amb gent ESADE.\n-Quines característiques presenta Hamburg per viure i treballar-hi? Quins consells donaries als alumni que vulguin treballar a Alemanya?\nHamburg és una ciutat del nord d’Alemanya meravellosa i una gran desconeguda. No té massa promoció ni turisme perquè compta amb el segon port més gran d’Europa i el PIB més elevat de tot Alemanya. Així que és una ciutat amb molts recursos i activitat. És molt bonica, amb grans parcs i canals pels quals s’endinsa el riu Elba a tota la ciutat.\n¿Consells per a un alumni que desitgi treballar a Alemanya? És cert que l’idioma és difícil per als llatins, que no ofereix les hores de sol i bon temps que tenim a la Mediterrània i que, si no busques activitat i rutina, el mal clima arriba a afectar l’estat d’ànim. Però és més cert encara que, si tens ocasió, oportunitat o estàs pensant a passar una temporada a Alemanya, no t’ho pots perdre. No diguis que algun dia ho faràs, fes-ho i deixa de pensar-hi. Perquè Alemanya és un país veí del qual podem aprendre molt, però al qual també podem aportar i ensenyar. I l’experiència de valor personal que t’emportaràs és impagable, per complicada que et sembli al principi.\n-Com va començar la teva experiència internacional? Com d’important és per a tu comptar amb una xarxa de suport?\nLa meva experiència laboral internacional va començar fa més de vint anys quan treballava al grup farmacèutic italià Angelini. Primer coordinant projectes de comunicació amb Itàlia i, des que em vaig especialitzar en màrqueting, com a responsable de productes healthcare. Després, durant els deu anys que vaig estar a Esteve, també vaig enfortir la meva experiència internacional com a responsable de productes a Portugal i com a responsable de medicaments amb llicència internacional. Treballar en empreses amb orientació internacional amplifica enormement la teva manera de treballar i relacionar-te. Però res d’això és comparable a canviar de ciutat, com he fet aquest any. En aquest sentit, vull destacar el suport fonamental de la xarxa d’ESADE Alumni Internacional. Quan arribes a una ciutat com Hamburg sense conèixer ningú, sense referents i amb força diferències culturals, el suport d’ESADE Alumni Internacional t’aporta moltíssim: un espai relacional de confiança lluny de casa, un punt de trobada per seguir aprenent i, sobretot, un grup de persones professionalment molt connectades, la qual cosa facilita molt les coses si busques un nou projecte professional.\nFormar part d’ESADE Alumni Internacional és comodíssim i un regal que recomano que aprofiti qualsevol alumni que estigui pensant a passar una temporada a l’estranger.\n-Què significa ESADE Alumni per a tu?\nPer a mi ESADE és un catalitzador professional, un punt de trobada amb valors de líder que inspira, connecta, activa idees i ajuda a fer millor qualsevol iniciativa. I aquest és un actiu de valor i de futur imprescindible avui en dia en el món empresarial. Així doncs, em sento molt orgullosa de compartir-lo i amb ganes d’impulsar-lo perquè molts altres puguin beneficiar-se’n.


2011 - Pàgina 5 de 28 - La Nostra Escola Comarcal\nENS ENVOLTEM DE FULLES!\nEls Tigres i els Taurons hem estat experimentant amb la natura: hem buscat fulles de diferents grandàries, les hem trepitjat i hem fet un arbre amb elles. Aprofitant que en aquesta època de l’any hi ha molta varietat de fruits, hem muntat un raconet per aprendre moltes coses al voltant d’ells.\n17 novembre, 2011 GeneralBy Clara Jiménez\nSOM DE LA PELITRÚMPELI A ESCENA\nDesprés de l’èxit i el ressò que va tindre l’actuació de “Som de la pelitrúmpeli d’Al Tall a escena” que se va fer a les jornades culturals de la Nova Muixeranga d’Algemesí (Muixerola 2011) el passat 22 d’octubre, tornen a reposar l’espectacle per al proper dia 11 de desembre amb la participació dels xiquets/es de…\n16 novembre, 2011 GeneralBy webmasterlnec\nMONSTRES EN LA MALETA!\nEl passat dijous la classe dels monstres anàrem al Teatre l’Horta per vore l’obra de teatre “Monstres en la Maleta???. Gaudirem moltíssim d’un espectacle de titelles molt especial per a nosaltres, doncs coneguérem dos monstres molt divertits!\n14 novembre, 2011 GeneralBy Clara Jiménez\nESPIRO, EL CAVALL DE MAR\nEls xiquets i xiquetes de la classe dels cavalls hem tingut la sort d’anar a conèixer a Espiro, el cavall de la Nostra companya Mar. Mar ens va explicar com netejar als cavalls, que mengen, com són les seues quadres, per a què serveixen les ferradures… i el que més ens va emocionar de tot…\nOH, QUANTES TORTUGUES!!\nPoc a poc a la classe de 2 anys anem coneixent més coses d’aquestos animals. Tots i totes hem sigut tortugues, hem pintat la gran closca per decorar la nostra aula, a l’assemblea hem inaugurat la “platja de les tortugues??? i, gràcies a la col·laboració de les famílies, també hem muntat el nostre racó per…\nUN ANY MÉS ENS VISITA LA CASTANYERA!\nTots i totes hem vingut amb els vestits típics de castanyers i castanyeres. Hem compartit els fruits de la tardor amb els nostres companys i companyes de primària, hem jugat, hem preparat la mesureta i hem cantat fins que la castanyera ens ha escoltat i a canvi dels nostres balls, ens ha torrat castanyes per…\n11 novembre, 2011 GeneralBy Clara Jiménez\nFa uns dies arribaren a l’escola dos collverds que el nostre company Albert va portar per a que es queden amb nosaltres al llarg d’aquest curs! De moment estan intentant fer lliga amb el gall però aquests visitants l’han pillat per sorpresa i no li fa molta gràcia això de compartir cambra amb ells!


El rumb de Colòmbia | Centre de Documentació en Cooperació al Desenvolupament - CD2\n« Cita amb l’ecologia, la globalització i els drets humans a Mallorca\nGuia de Cursos d’Estiu 2010 sobre Desenvolupament i Cooperació »\nEl rumb de Colòmbia\nEl dia 20 de juny se celebra la segona volta de les eleccions presidencials a Colòmbia. L’evolució de la geopolítica sud-americana dels darrers anys fa que no siguin unes eleccions qualsevol. Està en qüestió la continuïtat de la línia de govern del president Álvaro Uribe. Pels seus seguidors un dels presidents més exitosos de la història colombiana, atesa la reducció de la violència política, a costa del respecte als drets humans i les llibertats segons els seus detractors.\nLa primera dècada del segle XXI Colòmbia ha anat contracorrent del procés polític que ha suposat un gir generalitzat a l’esquerra de bona part de la regió (Brasil, Veneçuela, Equador, Bolívia, Paraguai, Uruguai,…), tot i que amb grans diferències segons els països. La Colòmbia d’Uribe ha estat l’excepció, com també ho ha estat el Perú d’Alejandro Toledo i d’Alan García, malgrat representar aquest darrer un dels partits socialistes amb més solera de l’Amèrica Llatina, fundat i concebut per a ser un veritable partit socialista panamericà, l’APRA.\nColòmbia ha apostat durant aquesta dècada per l’aliança amb els Estats Units d’Amèrica, degut en bona part a l’agenda interna d’acabar amb el conflicte polític que castiga el país des de fa mig segle, així com amb les seves derivacions amb el narcotràfic. Aquesta política li ha valgut tensions frontereres amb els seus veïns Equador i Veneçuela, precisament dos dels principals referents del anomenat Socialisme del Segle XXI.\nEl conflicte ha afectat greument les possibilitats d’una de les economies més pròsperes del continent, més diversificades, i amb major potencial de capital humà. La relativa benanança econòmica fa que no sigui considerat habitualment un país prioritari a l’hora d’establir vincles de cooperació en la lluita contra la pobresa, no és per tant un país receptor d’importants fluxes d’ajut al desenvolupament. Però les xifres macroeconòmiques, com acostuma a passar en societats desiguals, amaguen un important problema de pobresa, en ocasions lligat a les conseqüències del conflicte, com ara els desplaçaments interns de població, la dificultat d’establir economíes locals sostenibles degut a la violència. Cal no oblidar tampoc el biaix ètnic en l’afectació per la pobresa, cas que en Colòmbia es veu clarament a la regió afrocolombiana del Chocó, i altres parts de la costa pacífic.\nA la regió Pacífic és on precisament el Servei de Biblioteca i Documentació de la UIB ha col·laborat en un projecte de cooperació per a crear una biblioteca a la localitat de Guapi.\nQui ocupi el Palau de Nariño, seu de la presidència de la república de Colòmbia, haurà de fer front, no només a l’etern conflicte, sinó a més, a l’existència de 20 milions de pobres al país, xifra que s’ha incrementat en els darrers anys de l’etapa Uribe, degut a la reducció de la despesa pública per a augmentar el pressupost militar.\nDos candidats es juguen dirigir el país els propers quatre anys, d’una banda el candidat continuista del Partit de la U, el periodista i economista Juan Manuel Santos, i de l’altra, l’alternança, el candidat del Partit Verd, el matemàtic i filòsof Antanas Mockus.\nMockus, fill d’immigrats lituans, ha representat fins la primera volta l’esperança d’una nova manera de fer política, ja mostrada durant la seva etapa a la batlia de Bogotá, quan va promoure una millora d’actituds cíviques mitjançant actors de mim als carrers que repetien aquells actes poc cívics com una manera diferent d’educar, en comptes d’optar per les tradicionals polítiques policials punitives.\nLa seva línia no es tan divergent en matèria econòmica, però en ell prevalen propostes d’inversió en canvis estructurals de base educativa, de canvi de valors, d’actituds i aptituds, i de promoció de la cultura del mèrit i de l’esforç, a més d’innovació i creativitat, dos valors imprescindibles per a fer política. Mockus és el favorit dels joves, que l’han convertit en protagonista de les xarxes socials, arribant a ser un dels deu polítics del món amb més seguidors a Facebook.\nSorpresivament, i quan totes les enquestes apuntaven a un frec a frec entre Santos i Mockus, entre tradició i innovació, els resultats de la primera volta quasi fan Santos automàticament president del país amb el 46,26% dels vots, front el 21,49% obtingut per Mockus. Diferència pràcticament insalvable de cara a la segona volta del 20 juny.\nPer a alguns s’haurà perdut una gran oportunitat de canvi. El que és cert és que la política colombiana, a la seva manera, també s’ha pujat al carro d’una nova mirada llatinoamericana de fer política. Els partits tradicionals, en aquest cas conservadors i liberals, de les oligarquies llatinoamericanes es veuen, com en altres països, superats per la dreta i per l’esquerra per noves formacions, i el Pacte de Sitges del 1957 pel qual conservadors i lliberals s’alternarien en el govern colombià durant dues dècades, està ben enterrat i no queden ni tan sols les inèrcies.\nAl Catàleg del CD2 trobareu una trentena de documents sobre Colòmbia, que principalment tracten sobre el passat, present i futur del conflicte armat, però també sobre les condicions socials, econòmiques, les inversions espanyoles, la qualitat institucional democràtica, els drets humans o les relacions transnacionals de la migració colombiana. A l’hemeroteca digital us facilitem a més l’accés a la Revista Desarrollo y Sociedad, una de les revistes econòmiques més importants de l’Amèrica Llatina, editada per la Universidad de los Andes a Bogotá.\nA la web d’Eumed.net, iniciativa d’un grup d’investigadors que des de la Universitat de Màlaga estudien les conseqüències econòmiques i socials d’Internet, podeu trobar una selecció de llibres sobre Colòmbia, gratuïts i descarregables. Trobareu més documents sobre Colòmbia al centre de documentació d’Hegoa, i de Cidob.\nTambé TV Mallorca ofereix un vídeo sobre el conflicte colombià, el reportatge “Fugir de la sang”, que també mostra els colombians que viuen a Mallorca. Però més enllà del pessimisme existeix una mirada positiva i esperançadora. Us deixem amb el reportatge “Construint la pau” que mostra com la societat civil i molt especialment les noves generacions de joves colombians i colombianes, amb suport de la cooperació internacional, promouen processsos de construcció de la pau des de les bases locals i comunitàries. En aquesta línia de treball de “robar” joves a la guerrilla donant-los l’oportunitat d’escollir un altre futur hem de parlar de Tarso. El poble de Tarso s’escriu amb majúscules al mapa dels processos de pau colombians, i el seu exemple s’ha extès ja a centenars d’altres municipis.\nI si voleu seguir la campanya d’ambdós candidats trobareu a youtube un seguit de videos sobre el seu enfrontament al primer debat de la segona volta.\nArxivat a Amèrica Llatina, Conflictes, cooperació universitària, Documentació, Drets humans, Pau, Política, Refugiats, Websites | Etiquetat Colòmbia, conflicte, eleccions, partits polítics |


Enrenou a les portes del TSJIB » Política » Balears » dBalears.cat\nEnrenou a les portes del TSJIB\nMunar va ser rebuda amb crits, insults, cartells i improperis per dos grups propers al Círculo Balear i Esquerra Unida. Nombrosos dirigents d'Unió Mallorquina donaren suport a l'expresidenta de la formació\nVistes: 515 vegades\tPuntuada amb 0 estrelles de 5 Puntua-la amb 1 estrelles\nSimpatitzans del grup d'extrema dreta Circulo Balear es manifestaren davant el TSJIB. Foto: Jaume Morey\nA les 09.30 h d'ahir al matí, l'entrada de l'edifici de Can Berga estava pràcticament assetjada per periodistes, polítics d'UM i ciutadans curiosos que hi esperaven l'arribada de la presidenta del Parlament. Era el dia D, el dia que Maria Antònia Munar havia de declarar com a imputada en la causa de Can Domenge.D'una banda, polítics i simpatitzants d'Unió Mallorquina es congregaren a les portes del TJSIB per expressar suport a Munar. Entre ells hi eren el conseller de Turisme i expresident del partit, Miquel Nadal, i l'actual president, Miquel Àngel Flaquer, ambdós imputats en el cas, així com el conseller d'Esports, Mateu Cañellas, i el conseller de Medi Ambient, Miquel Àngel Grimalt. També hi anaren la portaveu d'UM, Cati Julve; el conseller insular d'Obres Públiques, Antoni Pasqual; el secretari general Joan Monjo; l'exconseller de Turisme Francesc Buils; el batle d'Alcúdia, Miquel Ferrer; el de Pollença, Joan Cerdà; el de Costitx, Antoni Salas; l'exsecretari general Damià Nicolau, i històrics de la formació, com Antoni Borràs. La presència de partidaris i polítics d'UM, però, quedà difuminada per devers una trentena de ciutadans simpatitzants del grup espanyolista Círculo Balear i d'una associació de colombians. El que hauria d'haver estat una denúncia cívica de la corrupció política esdevingué un atac personal en tota regla contra Munar. Els presents començaren a proferir i a cridar tota casta d'improperis i insults contra l'expresidenta del Consell. La cridòria esclatà tan bont punt Munar i el seu cap de gabinet, Maties Baron, baixaren del vehicle. Molts dels assistents quedaren bocabadats per la diatriba. També s'hi manifestaren, amb cartells amb bigotis dibuixats damunt el rostre de Munar, joves d'EU que la comparaven amb la trama Gürtel. Munar es mostrà impertèrrita i, encara al carrer, just abans d'entrar a l'edifici, dedicà un somriure i féu una besada a l'aire, no se sap si amb ironia, cap als que la criticaven o, amb agraïment, caps als qui li feien costat. Munar sortí de Can Berga devers les 13h. Havia declarat durant més de dues hores. Els mitjans estaven a l'aiguat de les declaracions però, a darrera hora, decidí fer-les a la seu del Parlament. Al carrer, fou rebuda amb aplaudiments de simpatitzants i polítics d'UM.\n"No permetrem que diguin que tots som iguals"\nEl president del PP balear, José Ramón Bauzá, ha arribat amb la lliçó apresa de la convenció que el seu partit ha fet aquest cap de setmana a Barcelona. Si el seu president, Mariano Rajoy, no es cansà de repetir que volia un partit "unit i net", Bauzá advertí ahir a Palma que l'afiliació al PP és voluntària i qui s'hi apunti ho ha de fer "per servir" els ciutadans i no per "servir-se" a si mateix, perquè si és així no té cabuda en el projecte. El popular reiterà que no tolerarà la corrupció i assegurà que el seu partit ha actuat amb contundència contra els casos que l'han afectat, i que ara no hi ha cap afiliat amb mesures preventives. "No permetrem que diguin que tots som iguals, perquè som aquí per vocació de servei", sentencià el també batle de Marratxí, qui mostrà "orgull de pertànyer a la família popular".Així mateix, el conservador afirmà que el seu partit haurà "d'afinar" més en l'elecció dels candidats per evitar "alteracions" en la vocació de servei. Tot i els casos de corrupció que han afectat càrrecs de la formació, Bauzá defensà que el seu missatge és "creïble" perquè el PP hi ha actuat amb contundència. Sobre la declaració de Munar com a imputada, el popular mostrà "respecte" per la Justícia i recordà el "dret a la presumpció d'innocència" de la presidenta del Parlament. També demanà que la Justícia actuï amb celeritat per resoldre si els imputats són innocents o culpables.\nAlorda insta UM a reflexionarEl diputat del Bloc Antoni Alorda (PSM) advertí que, tot i "l'impacte polític" que suposa veure entrar als jutjats la segona autoritat de Balears, el moment processal era el mateix que el del dia que fou imputada i, per això, tornà a demanar el mateix a UM i a Munar: una "reflexió", perquè s'està traslladant una "imatge negativa" de les institucions. "Qualsevol gest perquè l'anterior cúpula d'UM faci passes per alliberar les institucions d'aquesta pressió serà positiu", sentencià.\nAntich cercarà els aliats "que faci falta" per continuar\nEl president del Govern, Francesc Antich, es mostrà ahir disposat a "cercar els aliats que faci falta" per complir l'objectiu de "sortir de la crisi econòmica". I, preguntat per la possibilitat de governar en minoria, avançà que "si hi ha problemes a les institucions, els haurem de resoldre, però no hem de crear problemes als ciutadans". En aquest sentit, considerà que cal "fugir de determinats purismes i donar respostes a la gent que ho necessita". Antich es referia així a les discussions internes del Pacte, que fins ara han bloquejat algunes iniciatives. Un d'aquests debats és per la resposta que cal donar als suposats casos de corrupció. En referència a la declaració de Munar, el president es mostrà "prudent i respectuós" i defensà que es deixi fer feina a la Justícia. Amb tot, afirmà que està "preocupat" per la proliferació de casos "que es jutgen" i que vénen de la legislatura passada.\nD'Alcorcón als jutjatsPublicada el 17/11/2009 per Pere Muñoz a OpinióEl pacte de MadridPublicada el 17/11/2009 per Joan Riera a OpinióEl jutge Muñoz sotmet Munar a un intens interrogatoriPublicada el 17/11/2009 per Clara Giner a PolíticaRubio dóna suport a la votació del Consell per adjudicar Can Domenge Publicada el 16/11/2009 per Europa Press a PolíticaLa defensa de Munar argumentarà que el concurs de Can Domenge va ser legalPublicada el 15/11/2009 per Clara Giner a PolíticaNadal declararà demà com a imputat en el cas Can DomengePublicada el 29/04/2009 per E.P. a PolíticaNadal responsabilitza Flaquer i Vicens per Can DomengePublicada el 01/05/2009 per Xavier Gispert a Política“La jutgessa no ha dit que vegi indicis contra mi”Publicada el 26/06/2009 per dBalears a PolíticaEscorcollades les empreses de Can Domenge a Calvià, Palma i BarcelonaPublicada el 14/11/2009 per Clara Giner a PolíticaUna legislatura molt difícilPublicada el 04/09/2009 per Editorial a OpinióFiança de 38,5 milions d'€ a Flaquer i a la UTE de Can DomengePublicada el 04/09/2009 per P.C./Q.T. a PolíticaJulve afirma que Flaquer «no té cap intenció» d'abandonar la primera línia política pel cas Can DomengePublicada el 07/09/2009 per E.P. a PolíticaSacresa i Ferrà Tur ofereix la finca de Can Domenge com aval per afrontar la fiança de 38 milions d'eurosPublicada el 09/09/2009 per E.P. a PolíticaFlaquer recorre per segona vegada la fiança de 37,1 milions de Can DomengePublicada el 14/09/2009 per E.P. a PolíticaEU convocarà un consell polític si Antich no cessa NadalPublicada el 09/10/2009 per Efe a PolíticaEl Superior assumeix el cas Can DomengePublicada el 06/10/2009 per Efe a PolíticaEl Consell demana 9 anys de presó a MunarPublicada el 16/03/2011 per Clara Giner a PolíticaArmengol diu que amb l'acusació particular es pretén que Can Domenge torni a ser públicPublicada el 17/03/2011 per Agències a PolíticaEl Consell carrega contra Munar i els seus consellers Publicada el 18/03/2011 per Clara Giner a PolíticaEl Bloc diu que casos com el de Munar contribueixen al “descrèdit” de la políticaPublicada el 18/11/2009 per Quim Torres a PolíticaMelià creu “molt atrevit” demanar responsabilitats polítiques per la imputació de MunarPublicada el 17/11/2009 per Agències a PolíticaL'Executiu admet que “així es fa molt difícil governar” Publicada el 24/10/2009 per Lluís Planas a PolíticaNadal “confia plenament en la innocència de la senyora Munar”Publicada el 22/10/2009 per Europa Press a PolíticaEl PP no sol·licitarà un avanç electoral malgrat el “clima de crispació política”Publicada el 22/10/2009 per Agències a PolíticaEl Bloc creu que Munar s'ha de plantejar si continua com a presidenta del Parlament Publicada el 22/10/2009 per Agències a PolíticaEl moment més complicat d'AntichPublicada el 22/10/2009 per Editorial a OpinióVictòria valenciana?Publicada el 22/10/2009 per Joan Riera a OpinióRubio diu que estava obligat pel pacte amb UMPublicada el 21/10/2009 per a PolíticaLa vella guàrdia d'UM, imputada en casos de corrupcióPublicada el 22/10/2009 per Quim Torres a PolíticaEl Bloc diu que la imputació no sorprèn i que deixa el Parlament en una situació insosteniblePublicada el 22/10/2009 per Efe a PolíticaSampol veu «greu» la imputació de Munar Publicada el 22/10/2009 per a PolíticaEl PP no dubta de l'“honradesa i gestió” de Fernando RubioPublicada el 21/10/2009 per E.P. a PolíticaEl PSOE diu que “això no ajuda” i el Bloc ho troba “insostenible” Publicada el 22/10/2009 per Lluís Planas a Política“Els han rentat el cervell o què?”Publicada el 27/10/2009 per Lluís Planas a PolíticaGuerra d'exterminiPublicada el 29/09/2009 per Joan Riera a OpinióArmengol: “Si algú no està còmode al Consell, ja sap el que ha de fer"Publicada el 29/09/2009 per Efe a PolíticaTomeu Vicens i Miquel Nadal, en mans del TSJIBPublicada el 29/09/2009 per Clara Giner/Enric Borrás a PolíticaNou cop judicial a UMPublicada el 22/10/2009 per Clara Giner a PolíticaLa UTE de Can Domenge ofereix el solar al Consell per 39 milionsPublicada el 13/01/2010 per Pep Verger a PolíticaEl Consell negociarà per no pagar ara 39 milions per Can DomengePublicada el 14/01/2010 per Quim Torres a PolíticaEl Consell rebutja les condicions de Sacresa per recuperar Can DomengePublicada el 04/03/2010 per Agències a PolíticaEl Consell preveu fer un crèdit de 36 milions per recuperar Can DomengePublicada el 26/04/2010 per Quim Torres a PolíticaMaria Antònia Munar té una nova cita davant el jutgePublicada el 28/07/2010 per Efe a CiutatMunar i Nadal neguen haver percebut comissionsPublicada el 30/07/2010 per Agències a PolíticaD'aquí pocs dies se sabrà si es manté la imputació de Jaume Font i Maria Antònia MunarPublicada el 26/10/2010 per Efe a PolíticaEl fiscal manté les acusacions contra l'excúpula d'UM al ConsellPublicada el 28/10/2010 per C. Giner./P.Candia a PolíticaEl calvari de MunarPublicada el 28/10/2010 per Joan Riera a OpinióEl misser de Munar diu que les proves en contra seva són feblesPublicada el 28/10/2010 per Efe a PolíticaS'aixecarà la imputació de Fernando Rubio pel cas Can DomengePublicada el 28/10/2010 per Efe a PolíticaLa jutgessa veu 5 delictes i diu que “no és lògic que tot es fes a esquena” de MunarPublicada el 05/11/2010 per Clara Giner a PolíticaEl misser de Munar diu que no hi ha conducta il·lícita ni penalPublicada el 06/11/2010 per Clara Giner a PolíticaLa jutgessa afirma que Munar coneixia l'operació del solar de can DomengePublicada el 15/02/2011 per Efe a PolíticaMaria Antònia Munar recorre l'auto de Can DomengePublicada el 19/02/2011 per Europa Press a PolíticaLa jutgessa no troba indicis de suborn a Can DomengePublicada el 02/09/2011 per Clara Giner a PolíticaEls acusats de Can Domenge han d'abonar en un dia la fiança civil de 37 milionsPublicada el 18/11/2011 per E.P. a PolíticaJoan Miquel Perpinyà: “Can Domenge va ser una batalla política”Publicada el 12/04/2012 per Joan Riera a PolíticaEl judici per Can Domenge serà els propers mesos de juny i juliol de 2013Publicada el 18/09/2012 per E.P. a PolíticaVicens canvia d’advocats i prepara un pacte amb AnticorrupcióPublicada el 14/05/2013 per V.M. a PolíticaMunar: «La Policia s'ha endut retalls de diaris i escriptures públiques de les meves propietats»Publicada el 20/05/2013 per E.P. a PolíticaLa Policia Judicial registra els domicilis de Munar i NadalPublicada el 21/05/2013 per dB/Agències a PolíticaEs reactiva l'escorcoll de la casa de Munar a CostitxPublicada el 21/05/2013 per Efe a PolíticaLa Policia no troba cap rastre del suposat suborn a casa de MunarPublicada el 21/05/2013 per Agències a Política\tParaules clau:\nPer Marieta, fa mes de 3 anys\tDiu que hi van anar tots els de l'executiva, però s'han descuidat de dir que també hi eren les seves secretàries al Parlament. Aquesta dona no té cura. Primer fa servir el cotxo oficial per anar a un acte privat\nSegon es llança damunt les llambordes de la Plaça Weyler fent petons a dreta i esquerra com si fos una actriu a l'entrada del teatre.\nTercer.- fa unes declaracions privades utilitzant la seu del Parlament\nQuart.- diu a les seves secretàries al parlament que vagin a la porta del Tribunal i l'aplaudeixin a rabiar. Valoració:4menosmas\tPer Marieta, fa mes de 3 anys\tI en Melià, en Melià no hi era. Que estrany, no?\tValoració:3menosmas\tPer Manca sabÃ³ per fer net, fa mes de 3 anys\tTan me fot que siguin del Círculo com d'Esquerra Unida, però a mi ja em va bé que em defensin dels que en realitat són impresentables: els corruptes.\tValoració:0menosmas\tPer Guiem, fa mes de 3 anys\tPATÈTIC, PATÈTIC. Tant els que insultaven com els que aplaudien a la imputada, es van posar tots al mateix nivell d'impresentables\tValoració:-9menosmas\tPer Aurora, fa mes de 3 anys\tCírculo Balear i Esquerra Unida juntets? GENTO CON GENTO!\tValoració:-7menosmas\tAnteriorSiguiente


Sarcopènia. Debilitat muscular i gent gran - Fundació Residència Sant Roc\nSarcopènia. Debilitat muscular i gent gran\n12 de març de 2015 Sabies que...? 1\nUn dels canvis més evidents associats a l’envelliment humà és la reducció progressiva de la massa muscular esquelètica que provoca una disminució de la força i de funcionalitat, de manera que la musculatura respon pitjor i fa més dificultós realitzar exercicis que abans eren pura rutina. D’aquest concepte se’n diu SARCOPENIA.\nEstudis recents demostren que el 20% de les persones majors de 65 anys ja noten les conseqüències d’aquest deteriorament, mentre que les persones de més de 80 anys, la prevalença pot arribar fins al 50%. Sent més significatiu en homes que en dones.\nFactors que contribueixen a l’aparició de la Sarcopenia:\nRepòs al llit o sedentarisme.\nMalalties cròniques i determinats tractaments farmacològics.\nCom es diagnostica? No s’ha de donar per fet que a mesura que es va fent gran s’ha de perdre força muscular. La Sarcopenia, en ser un procés degeneratiu, és molt important detectar-la i diagnosticar-la el més aviat possible. La forma més precisa de diagnosticar-la és mitjançant una ressonància magnètica i un TAC, però també es pot fer mitjançant un dinamòmetre de mà.\nCom es manifesta? Pèrdua de força a tot el cos i molt especialment a les cames, això va molt associat a l’augment del risc de caigudes i de discapacitat a l’hora de caminar.\nCom la previndrem? Realitzant activitat física de forma regular, especialment a partir dels quaranta anys, donant preferència als exercicis que permetin un entrenament cardiovascular com és la bicicleta, nedar o córrer. També donen bons resultats exercicis de contraresistència al gimnàs. A mesura que anem envellint també hem de canviar el tipus d’activitat física, hem de baixar la intensitat, en aquesta etapa de la vida el millor exercici és anar a caminar. Cal seguir sempre una dieta sana, variada i equilibrada.\nPrescriure activitat física | el metge digital.cat


Tècnics d'Hisenda: "És inaudit que 13 notaris es confonguin amb un DNI"\nEl portaveu del sindicat de Tècnics d'Hisenda creu que l'error de l'Agència Tributària en l'informe sobre les propietats de la infanta Cristina és "molt estrany"\nEUROPA PRESS Madrid 18/06/2013 17:45\nEl portaveu del sindicat de Tècnics d'Hisenda (Gestha), José María Mollinedo, ha assegurat que sempre es poden cometre errors, però 13 i que passin sota la supervisió de notaris i registradors diferents és una cosa "molt estranya" i "inaudita". Mollinedo feia referència a l'informe que l'Agència Tributària ha remès al jutge Castro i en què s'atribueix a la infanta Cristina la venda de 13 immobles per 1,4 milions d'euros.\n"D'errors sempre se'n poden cometre, però 13 vegades és molt fort, i que 13 notaris diferents es confonguin amb un DNI i, a més, amb el mateix DNI, és molt estrany", ha assegurat Mollinedo, que destaca que tots els errors són "del mateix estil, amb vendes d'immobles".\nUna cosa "inaudita"\nMollinedo considera que "el més cridaner és que si aquestes dades figuraven en la informació fiscal del 2005 i 2006 de la infanta, l'Agència no li enviés les dades fiscals dels exercicis corresponents" i "li reclamés les quantitats tributàries que deuria haver pagat per a aquestes vendes". Aleshores, "la infanta Cristina podria haver aclarit la situació i deixar clar que aquestes finques no eren seves".\nEl portaveu dels Tècnics d'Hisenda creu que "el procediment normal és que l'Agència li hagués requerit per l'increment patrimonial sense declarar" i creu que ha de donar una explicació sobre perquè "no ho va fer així".\n"És un error, que sembla que l'ha comès el notari, el registrador, el cadastre d'Hisenda i al final, ha de ser un procediment com aquest el que ho destapi", ha apuntat Mollinedo. "Encara hi ha molts interrogants per aclarir, per tal de saber qui està cometent l'error", i conclou que "mentre aquesta informació no estigui aclarida, tot està en terreny de la conjectura".


El Bloc Verd del Montsoriu: DRETS HUMANS PER LA PAU: DEL 10D al DENIP, MÉS QUE UN GRA DE SORRA PER LA PAU\nDRETS HUMANS PER LA PAU: DEL 10D al DENIP, MÉS QUE UN GRA DE SORRA PER LA PAU\nEL 10 DE DESEMBRE VA SER EL 69è ANIVERSARI DE LA DECLARACIÓ DELS DRETS HUMANS\nDonat que ja s’han acabat les obres de l’Institut vam pensar que seria un bon moment per fer una activitat que teníem al calaix: retolar a l’entrada de cada classe amb un dret humà. Això es complementa amb els Objectius del mil·leni.\nEls alumnes delegats ambientals d’ESO van penjar el cartell d’un dret humà a l’entrada de les respectives aules, de manera que ara cada aula té assignat un dret humà. Cliqueu a SETMANA PELS DRES HUMANS 2017\nEL 30 GENER COMMEMOREM EL DENIP (Dia Escolar per la No-violència i la PAU)\nCoincidint amb l’aniversari de la mort de Gandhi (1948) és el DENIP, i enguany essent el 70è aniversari ho volem recordar d’una manera especial.\nL’activitat de l’any passat va ser penjar frases en una olivera en un test a l’entrada de l’edifici i ha sobreviscut un any en un racó del jardí. Ara el que farem és trasplantar-la al jardí. Per això per la setmana del 30 com a activitat conjunta proposem:\n1.Explicar-ho a les tutories i complementar-ho en matèries com socials o valors ètics.\n2.El dimarts 30 de gener. Els delegats de les classes, ambientals i de festes, sortiran al primer pati 15’ abans. Participaran del trasplantament de l’olivera i de la lectura d’un manifest.\n3.A les tutories següents es llegirà el dret humà que tenen assignat i el manifest i es repartirà una pedra a cadascú on hi posarà una paraula relacionada amb la PAU en una cara, i el número del dret de la seva aula. El grup sortirà al pati i deixarà la pedra al peu de l’olivera.\nL’expressió posa el teu gra de sorra, es converteix amb “posa més que un gra de sorra per la pau”.\nA més hi ha material per aprofundir el tema en matèries (socials, valors ètics, webs en diferents idiomes, càlculs, ...).\nL'EXCUSA, 13 videos, 13 temes per a un altre món possible.\nODS, Objectius pel desenvolupament sostenible.\nInstitut Montsoriu, altres anys:\nDenip 2017(Frases sobre la pau a l'olivera). Denip 2016 (La Pau fugint de la guerra). Denip 2015 Denip 2014 (1) i2014 (2). Denip 2013. Denip 2012. Denip 2011. Denip 2010. Denip2009. Àlbum de fotos de diversos anys.\nPublicat per Institut Montsoriu a 14:23\nDRETS HUMANS PER LA PAU: DEL 10D al DENIP, MÉS QUE...\nBON ANY 2018, FEM QUE CADA DIA SIGUI MILLOR


Del passat al present: Fotografia astronòmica 16-9-17\nAquest matí al voltant de dos quarts de set, he sortit al terrat (com faig molt sovint) m'esperava un cel net i molt guapo digna de ser fotografiat.\nMàquina sobre tres peus, gran angular, paràmetres ajustats, disparador remot i Clic.\nLa gran constel·lació d'Orió relluïa cap al sud i més a l'est, la lluna i venus presidien el nou dia que esclatava lluminós.\nPel que explica la mitologia grega, Orió era un gegant al qui li agradava la cacera i devia ser un gegantàs, doncs segons explica una versió de la seva vida i mort, caminava pel mar i només li sortia el cap i sempre segons aquesta versió, el fet que sortís el cap de l'aigua va ser la seva perdició.\nContinua la versió (aquesta és una, n'hi ha d'altres), diu que la deessa Artemisa o Diana també afeccionada a la cacera, estava enamorada del gegant Orió. Un dia en què aquest estava nadant o passeja'n pel mar, es va allunyar tant que prou feines se li veia el cap. La Diana no en sabia res de què Orió estava dins el mar i el seu germà Apol·lo que l'acompanyava, que sí que ho sabia, li va fer una jugesca "A veure si com dius que ets tan bona amb l'arc, ensopegues amb la fletxa aquell puntet que hi ha allà lluny dins el mar".pel que es veu l'Apol·lo no veia en bons ulls que la diana sortís amb l'Orió.\nBé, aquí s'acaba la història de l'Orió, almenys aquesta. N'hi ha un altre totalment diferent, que diu que un dia mentre caçaven tot dos, l'Orió li va posar la mà a sobre de la deessa ( veus aquesta és més creïble) Diana empipada va fer sortir un escorpit del terra que es va carregar al pobre Orió.\nCarai tu ! la mala estrella d'aquest xicotàs, era que l'havia de dinyar de totes totes.\nSituació de les constel·lacions a aquesta hora del matí.\nPer fi he aconseguit que aquesta nebulosa sortís amb una mica de definició.\nLa nova màquina sembla que funciona.\nPublicado por Mario Cruz Garvin en 11:06


El mes de juliol s'acomiada amb 'Lluna blava' - Regió7 :: El Diari de la Catalunya Central\nEl mes de juliol s'acomiada amb 'Lluna blava'\nEl fenomen té lloc quan en un mateix mes es donen dues llunes plena; en aquest cas, el dia 2 de juliol i el 31\nep 31.07.2015 | 07:50\nAquest divendres hi haurà "Lluna blava" Arxiu\nEl mes de juliol s'acomiada amb el fenomen que s'anomena 'Lluna Blava': quan en un mateix mes es donen dues llunes plenes. El divendres 31 de juliol el satèl·lit de la Terra estarà en la seva fase de major esplendor, just 29,5 dies després de l'última vegada, el passat 2 de juliol.\nEn general, només hi ha una lluna plena en cada mes del calendari o dins d'un lapse de 30 dies, aproximadament el temps que el satèl·lit triga a repetir aquesta fase. Això significa que una lluna blava només es pot produir quan la primera lluna plena es produeix en els dos primers dies de cada mes.\nÉs per aquest motiu que la seva aparició no és massa habitual. Segons els astrònoms, succeeix un cop cada 2 o 3 anys. De fet, aquest fenomen no era visible des el 31 d'agost del 2012.


La noia de 22 anys ja ha passat a planta\nL'hospital Mateu Orfila on es troben els dos joves andorrans. / MATEU ORFILA\nAndorra la VellaEls dos joves que el passat divendres van patir un accident a Menorca amb una moto amb matrícula andorrana evolucionen favorablement, però la gravetat de les seves lesions no permet, per ara, el seu trasllat al Principat.\nAixí ho ha confirmat a l'ARA l'hospital Mateu Orfila, que també ha informat del canvi, de la Unitat de Cures Intensives (UCI) a planta, de la noia de 22 anys. El jove de 24 es manté a l'UCI i el seu estat també ha millorat.\nLa parella circulava per l'avinguda de Calespiques, a Cala Blanes, quan van xocar amb un cotxe i van resultar ferits greument. Van ser traslladats a l'hospital amb politraumatismes greus i van haver de passar per quiròfan.


Unides Podem reclama que es reforce la formació de la policia local i autonòmica com dicta la llei trans\nLa secretària primera de la Mesa de les Corts i diputada de Unides Podem, Cristina Cabedo, ha anunciat que el seu grup reclamarà que es reforce la formació de la policia local i autonòmica, en compliment de l'article 41 de la Llei 8/2017, de 7 d'abril, integral del reconeixement del dret a la identitat i a l'expressió de gènere a la Comunitat Valenciana, després de les vexacions comeses per un policia local contra una dona trans en la localitat alacantina de Benidorm.\nAixí mateix, Cabedo sol·licitarà que es posen en marxa els grups especialitzats en prevenció dels delictes d'odi, previstos per a municipis de més de 50.000 habitants segons el article 42.3 de Llei valenciana 23/2018, de 29 de novembre, d'igualtat de les persones LGTBI.\nAquest extrem, ha explicat la diputada, “inclouria necessàriament que el propi cos de policia local de Benidorm incloguera aquest tipus de grup especialitzat”.\nCabedo ha recordat que “la policia està per a protegir a la ciutadania, com ha vingut demostrant durant tot l'Estat d'alarma, però no per això està exempta de transfòbia, quan aquesta la portem arrossegant des de fa segles. Per això la nostra llei trans valenciana inclou formacions a les autoritats en respecte a la identitat i expressió de gènere. Volem que aquestes formacions es reforcen perquè no hi haja excepcions en el tracte digne que qualsevol persona mereix rebre”.\nIgualment, ha assenyalat que “la llei trans valenciana relaciona el maltractament d'un policia cap a una persona trans amb la doble victimització, qüestió que també hauria de ser analitzada en aquest cas”.\nCabedo s'ha congratulat perquè “des que vam conéixer el cas ha existit una implicació completa per part de les autoritats estatals, autonòmiques i locals per a identificar i detindre a aquest policia i iniciar els procediments corresponents, relacionats amb un possible delicte d'odi, com de vulneració de la nostra llei trans valenciana y de fet , la mateixa Generalitat Valenciana es personarà en el procediment judicial que s'òbriga contra aquest policia”.\nFinalment ha recordat que “els drets LGTBI són drets humans. A més des de 2017 a la Comunitat Valenciana tenim orgullosament vigent la nostra llei trans. Estem en un Estat de dret i exigirem el seu respecte i compliment”.


Castelló de Rugat rebrà la final de Raspall Juvenil - PilotaViu\nDimecres, 1.8.2018 09:30h Raspall\nCastelló de Rugat rebrà la final de Raspall Juvenil\nAl trinquet de Bellreguard es va jugar la primera semifinal de la XIV Lliga juvenil de tecnificació de raspall, amb la victòria de Murcianet de Castelló, Marc d'Alcàntera del Xúquer i Fran de Moixent, per 25 a 10, davant l’equip integrat per Nicolás de Bicorb, López de Pego i Jordi Naturil de Sumacàrcer. L’equip de Murcianet va estar més segur davant l’equip de Nicolás, que van estar més nerviosos que de costum, encara que els perdedors van barallar i van estar amb opcions quasi fins al final malgrat el marcador.\nEl divendres 27 de juliol, es va jugar la segona semifinal en el trinquet del Genovés. Partida en la que l’equip format per Marcos d´Aielo de Malferit, Jorge del Genovés i Sergio de Bicorb s'imposaren per 25 a 5 a l’equip de Raimon de la Llosa de Ranes, Aarón de Lloc Nou de Fenollet i Albert del Genovés. La final es jugarà dimecres 1 d’agost, en el trinquet de Castelló de Rugat, a partir de les 17 hores.\nMurcianet, Marc i Fran lluitaran pel títol. Foto: FPV\n954 lectures Cap comentari Envia


Aquests dies, coincidint amb el WMC, se celebra a Barcelona un altre congrés internacional, el Congress for Curious People, un aparador de curiositats de la història de la ciutat. Aquest vespre l'historiador Enric C March impartirà una conferència a la galeria aDa (20h) sobre els museus anatòmics.\nAquests dies, coincidint amb el WMC, se celebra a Barcelona un altre congrés internacional, el Congress for Curious People, un aparador de curiositats de la història de la ciutat. Aquest vespre l’historiador Enric H. March impartirà una conferència a la galeria aDa (20h) sobre els museus anatòmics. Vet aquí una mostra de la seva investigació.\nDurant el primer terç d’aquella Barcelona proletària que bullia, que creixia entre les exposicions de 1888 i 1929 i que s’internacionalitzava al convertir-se en focus d’atracció d’artistes de tota Europa que fugien de la primera guerra mundial, un personatge, Francesc Roca, acompanyat dels seus fills, es convertia en una de les figures més rellevants dels espectacles que naixien entre els carrers del Districte Cinquè, del Barri Xino. Mag, músic i ventríloc, però sobretot un empresari que gestionava tota mena d’espectacles populars: cinema, màgia, circ, museus de cera, autòmats (els cartells de l’època anuncien que posava fins a cinc-cents ninots articulats sobre l’escenari) i, el més sorprenent, un museu anatòmic, el Museu Roca, que s’anunciava com “La parada de los monstruos. Deformaciones de la naturaleza”.\nDurant els segles XVIII i XIX els museus anatòmics formaven part de les facultats de medicina com a instrument didàctic per als estudiants. A mitjan segle XIX, a Europa i al Estats Units es van començar a fer servir per a il·lustrar la burgesia sobre les bondats de la higiene i la salut pública. A Barcelona hi havia, des de finals del segle XVIII, el de la Facultat de Cirurgia i Medicina, a l’antic Hospital de la Santa Creu fins 1906, data en què va passar al Clínic. En Francesc Roca, però, va convertir el seu museu en espectacle popular instal·lat en el Paral·lel.\nRoca va aprofitar les campanyes higienistes que lluitaven contra la sífilis, la tuberculosi i l’alcoholisme, les plagues que assolaven les classes populars des de finals del segle XIX i durant el primer terç del XX, per confeccionar un discurs que li permetés exposar el seu museu, on es mostrava, sota el títol de “Los estragos del Barrio Chino” quins eren els resultats que la conducta moral podia provocar en la salut: nafres i deformitats s’exhibien al públic enmig de figures que mostraven el procés de la gestació o malformacions hereditàries. No cal dir que allò que despertava el veritable interès i que ho convertia en un espectacle rendible era la curiositat morbosa per les rareses i els cossos nus com el de la Venus anatòmica. Aquesta curiositat per l’extravagància, la raresa i l’exotisme és la mateixa que va dur a convertir en espectacle les barraques de fenòmens de fira i l’exhibició dels anomenats zoos humans: tribus africanes i asiàtiques eren ofertes als espectadors com si fossin animals aprofitant les grans exposicions universals o els parcs d’atraccions, com en el cas de Barcelona al Tibidabo o al Turó Park.\nD’en Francesc Roca en sabem poca cosa. La seva figura ha quedat esborrada de la memòria de Barcelona, com passa sovint en aquesta ciutat que sempre es lamenta d’haver destruït el seu passat. Va néixer segurament a finals del segle XIX i per una necrològica sabem que va morir l’any 1945. Amb l’esclat de la Guerra Civil desapareixen el personatge, els espectacles i tots els artefactes de màgia i teatre, i s’esfuma el museu anatòmic. Els temps han canviat, i no només s’imposa una nova moral molt més repressora, sinó que els avenços científics i els nous mitjans de comunicació (sobretot el cinema) acabaran arraconant per obsolets els vells espectacles.\nCom torna a aparèixer el Museu Roca després de tants anys? Doncs és una història plena de casualitats, que comença l’any 1987, quan la col·lecció apareix en un magatzem del Paral·lel i és venuda a un col·leccionista particular d’Anvers. Trenta anys més tard redescobrim la pista del museu a través d’uns cartells apareguts en un antiquari i a l’assabentar-nos que s’han fet dues exposicions (Gant i Londres) amb les peces anatòmiques d’en Roca.\nLes investigacions d’aquest peculiar museu ens han dut a descobrir, fins ara, que entre 1849 i 1938 a la ciutat de Barcelona hi va haver, pel cap baix, més de vint-i-cinc museus anatòmics. Detalls que podrem conèixer en un proper article que apareixerà a la revista Barcelona Metròpolis.\nSi la descoberta del Museu Roca ens semblava excepcional, l’existència d’una circulació continuada d’aquests espectacles durant noranta anys és encara més excepcional tenint en compte que no en sabíem res fins ara.\nDel 26 de febrer al 2 de març tenim l’oportunitat de redescobrir el Museu Roca i d’altres aspectes d’una Barcelona insòlita i prou desconeguda, en el Congress for Curious People. Un esdeveniment anual nascut el 2010 a Coney Island, el paradís dels parcs d’atraccions i les barraques de fira, i que ara podem gaudir a la nostra ciutat gràcies a la iniciativa de l’historiador Felipe Trigo.


Senda i El Drac Golafre, ja disponible – SOYO Interactive\nEstrenem Senda i El Drac Golafre, una app infantil interactiva que, a mig camí entre un videojoc i un llibre, educa i diverteix a través de l’ storytelling.\nJa està disponible a iTunes, Google Play i Amazon Store el primer capítol de Les Aventuras de Senda. Endinsa”t al màgic món dels contes de la mà de Senda. Explora nous llocs, coneix interessants criatures i fes nous amics.\nUna aplicació mòbil en la forma i un llibre en el contingut. Senda ha estat concebuda per a convidar els nens a somiar viatjant pel màgic món dels contes. Aquesta nena de 5 anys protagonitza històries amb les quals el nen pot relacionar-s’hi a través de provocar reaccions tant en personatges com en objectes inanimats. Fer sonar música, donar de menjar a un drac, fer que petits animals abandonin el hieratisme de la il·lustració estàtica i surtin corrent… Un joc que diverteix i una història que educa; perquè darrere de cadascuna de les històries de Senda s’amaga un missatge que contribueix a l’educació en valors dels més petits.\nA Senda i El Drac Golafre, la primera entrega de les aventures de Senda, el nen aprèn els beneficis de dur una dieta equilibrada a mesura que avança en una història que no deixa de sorprendre’l per la quantitat d’elements interactius amb els quals pot jugar. I és que l’experimentació i el joc son les millors eines d’aprenentatge.


Contra Bolonya Ocupem les Aules a la UAB | Informació Actualitzada sobre les ocupacions a la UAB en contra de bolonya\nPublished Desembre 21, 2008\tUncategorized 18 Comments\nResposta al debat al parlament de catalunya del passat dia 17 de desembre.\nDes del moviment estudiantil, organitzat en assemblees, i arran de les declaracions en el ple del Parlament del passat dia 17 de desembre, declarem que:\n1. Estem en total desacord amb les propostes d’entrada dels mossos d’esquadra a la universitat per tal de reprimir el moviment estudiantil. Caldria plantejar-se què entenem per violència i qui l’aplica. La repressió no és un sistema de mediació per resoldre conflictes.\n2. El Sr. Castellà, en representació del grup a l’oposició CiU, menteix quan diu que el moviment estudiantil és una minoria de 200 persones. Les ocupacions s’han promogut des del Comitè Contra Bolonya, membres del qual ocupen prop del 90% dels espais de representació de l’estudiantat en els òrgans de govern de les facultats i de la UAB.\n○ El Comitè Contra Bolonya esta format pel conjunt d’assemblees de facultats, les quals són els màxims òrgans de participació dels estudiants. També forma part del Comitè Contra Bolonya el Sindicat d’Estudiants dels Països Catalans, el sindicat majoritari d’estudiants al nostre país.\n○ També instem al Sr. Castellà a plantejar-se la capacitat d’aquestes persones, sense fer ús de la força i la violència, de poder impedir a 10.000 persones anar a classe.\n3. El Sr. Castellà, en representació del grup a l’oposició CiU, menteix quan diu que el conjunt d’estudiants mobilitzats són un grup d'”antisistemes”. Les reivindicacions del moviment estudiantil tenen com a objectiu que les polítiques neoliberals promogudes en el sí de l’OMC, articulades a través de l’Acord General de Comerç de Serveis, no destrueixin l’estat del benestar. Estat que des de la democràcia parlamentària tots els partits polítics teòricament defensen. Exigim que abans de fer afirmacions categòriques i criminalitzadores del moviment estudiantil s’aportin les proves que ho corroborin, ja que la seva absència implica falsos testimonis.\n4. El Sr. Castellà, en representació del grup a l’oposició CiU, menteix quan diu que el dijous passat, dia 12 de desembre, va haver-hi violència física entre estudiants. Exigim que abans de fer afirmacions categòriques i criminalitzadores del moviment estudiantil s’aportin les proves que ho corroborin, ja que la seva absència implica falsos testimonis.\n5. El Sr. Castellà, en representació del grup a l’oposició CiU, menteix quan diu que la situació actual de la docència a la UAB suposa un retorn a l’època franquista, en relació a la mancança de drets. Recordem que el funcionament dels piquets informatius a les diverses facultats ocupades ha facilitat i no ha impedit la docència en altres espais que no fossin les aules ordinàries que romanien ocupades. Un cop més, exigim que abans de fer afirmacions categòriques i criminalitzadores del moviment estudiantil s’aportin les proves que ho corroborin, ja que la seva absència implica falsos testimonis.\n6. Ens sembla inacceptable que els càrrecs públics no estiguin mínimament informats sobre les problemàtiques que els toca gestionar. En concret ens sembla inadmissible que el conseller d’Universitats, Sr. Huguet, declari a aquestes alçades que les reivindicacions de les protestes estudiantils no estan relacionades amb el Procés de Bolonya. Des del moviment estudiantil exigim que els nostres representants públics s’informin adequadament per tal de tenir una visió completa que permeti abordar la qüestió amb garanties d’assolir resultats òptims.\n7. Considerem una falta greu de manca d’anàlisi la intervenció feta pel conseller Huguet fent referència a un diàleg centrat en una praxis per tal de «no tirar enrere decisions democràtiques presses al Parlament». Recordem que una moratòria no seria més que la garantia necessària perquè el procés de diàleg fos efectiu, per tal de decidir, mitjançant una democràcia realment participativa, l’aplicació d’unes directives establertes des d’òrgans de poder, sense informació i sense consulta a la societat. És a dir, el diàleg sense moratòria no és diàleg: és política de fets consumats i a l’esquena de la societat.\nTambé volem remarcar que és impropi d’un càrrec públic, la manca d’anàlisi que suposa la perspectiva de voler solucionar les externalitzacions de les problemàtiques i no les seves causes, tal i com manifesta el Sr. Castellà i el conseller Huguet.\n8. Entenem que els mitjans de comunicació són un canal de difusió d’informació. En cap cas considerem legítima la crida feta pel conseller Huguet a transmetre una visió parcial i partidista. Davant d’un conflicte obert caracteritzat per la manca d’informació i d’implicació ens sembla especialment greu que des del Parlament es faci una crida a la manipulació de la informació per part dels mitjans de comunicació. La manca d’informació a un any de l’aplicació de l’EEES és un fracàs manifest de la Conselleria, o bé és producte d’una voluntat d’obscurantisme, d’ocultar al conjunt de la ciutadania el que amaga Bolonya?\n9. Tampoc ens sembla acceptable la manca de crítica per part dels poders públics de les decisions dins de l’autonomia dels òrgans de govern de la universitat per solucionar conflictes que transcendeixen l’àmbit estrictament universitari. La secundació de les decisions de “l’autonomia universitària” sense cap tipus d’anàlisi s’apropa més al model franquista que no pas les mobilitzacions estudiantils. I és que, de fet, franquista és el reglament que s’ha aplicat a 31 estudiants a la UAB per protestar en contra del procés de Bolonya, el mateix que s’usa per expulsar a 6 estudiants. Tot plegat amb el beneplàcit d’un partit suposadament d’esquerres i republicà que fou perseguit, oprimit i represaliat pel règim que va legislar aquest reglament sancionador.\n10. Valorem que les possibilitats plantejades pel conseller Huguet entorn a les alternatives a l’EEES responen a una elevada manca de visió i d’anàlisi de la situació actual així com un profund desconeixement de les reivindicacions dels estudiants mobilitzats i de les universitats de les quals és responsable. El moviment estudiantil porta molts anys mantenint una visió crítica en relació al model d’ensenyament superior. El moviment estudiantil d’avui és hereu de les protestes contra la LOU i la LUC per un ensenyament públic de qualitat, popular i en català. La LOMLOU i la LUC (EEES a l’Estat espanyol) segueixen sense solucionar i fins i tot empitjoren els dèficits històrics del sistema universitari en termes d’equitat social, qualitat docent i investigadora al servei del conjunt de la societat. Exigim que el conseller d’universitats, el Sr. Huguet, no divulgui fal·làcies basades en simplificacions del que és una qüestió complexa per tal de promoure l’immobilisme institucional envers als problemes de la universitat. No tolerem la demagògia de comparar la paralització de l’aplicació de l’EEES amb l’autarquia franquista.\n11. Denunciem la criminalització oberta i sense treva que estem rebent els estudiants mobilitzats arreu del Principat i especialment a la UAB des del març passat. Com el mateix senyor Huguet, reconeix, l’únic rector que s’ha assegut a negociar ha estat el de l’única universitat que ha aturat docència. Malauradament l’Equip de Govern de la UAB fins ara només havia volgut dialogar amb els estudiants una vegada oberta l’amenaça d’expulsió contra 31 estudiants sense atendre absolutament cap de les reivindicacions estudiantils reclamades des de la vaga del 6 de Març. És lamentable que les assemblees d’estudiants hagin de perdre docència per informar als seus companys del seu futur, és lamentable que hagi estat imprescindible prendre aquesta mesura per ser reconeguts com a interlocutors tot i ser majoria als òrgans de govern, i que aquesta veu estigui reclamant un dret democràtic bàsic i per a tothom, tot i tenir una postura pròpia (derogació de la LOU, derogació de la LUC). El Comitè contra Bolonya s’ha assegut a una taula de negociacions amb el seu rector en un intent d’obrir un diàleg, mentre que la resta de rectors no escolten cap de les inquietuds i preocupacions de les seves estudiants. Es tracta de reivindicar un diàleg públic i si amb ocupacions autoritzades no s’aconsegueix, està clar que la única via que ho possibilita és la paralització de l’activitat acadèmica.\n12. Instem a tot el Parlament a reflexionar en relació a la incoherència del paral·lelisme plantejat pel Sr. Castellà, membre del partit a l’oposició CiU, en la qual s’assimilava l’ocupació amb paralització de classes amb una minoria descontenta que ocupés un hospital bloquejant tot el seu funcionament. En primer lloc, volem recordar que ja han existit paralitzacions a hospitals com a forma de protesta, assegurant els serveis mínims i no posant en perill el seu objecte de treball. D’igual forma nosaltres tampoc posem en perill el coneixement i la comprensió, ans al contrari, hem hagut de crear un espai de coneixement i comprensió sobre el futur de l’ensenyament públic universitari i de secundària, de les lluites actuals dels treballadors de TMB, de Nissan, de Telefònica, i de les conseqüències de la crisi sobre el conjunt de la ciutadania. Hem creat un espai per a la formació política, per a l’aprenentatge de l’autogestió i de l’esperit crític, competències, d’altra banda, contemplades als mateixos plans d’estudi que ens volen imposar i orientats, enlloc de cap a la competitivitat, a la cooperació, la solidaritat i el suport mutu.\nPer tots aquests motius ens reafirmem en les nostres conviccions i reivindicacions i demanem un acte públic de disculpa al conjunt dels estudiants de les universitats catalanes. També volem recordar al Senyor Conseller i al conjunt de parlamentaris que la seva feina és servir a la societat, i que davant d’una societat mobilitzada en denúncia d’una problemàtica, han de donar una resposta i no ometre la realitat que s’està vivint.\nPublished Desembre 18, 2008\tUncategorized 2 Comments\nCoordinadora d’Assemblees d’Estudiants de Barcelona.-Demà divendres a les 19h el moviment estudiantil realitzarà una concentració davant del Rectorat de la UB, a Pl. Universitat. [+]\nCarta oberta del Comité Contra Bolonya UAB al Parlament de Catalunya\nComunicat respecte la missiva de la Degana de Lletres.\nCrònica-comunicat del dia d’avui: Accions a totes les universitats catalanes.\nComunicat en resposta a totes les mostres de solidaritat rebudes\nFoto:Facultat ocupada a New York [+info ]\nPublished Desembre 17, 2008\tUncategorized 6 Comments\nAvui, dimecres 17 de desembre, el Consell de Govern – en funcions – de la UAB ha fet pública la resolució dels expedients disciplinaris que es varen iniciar a finals del curs passat.\nDesprés d’aquesta confirmació, el rector en funcions Lluís Ferrer ha fet les següents declaracions:\nEl rector de la UAB, Lluís Ferrer, ha assegurat que hi ha “unes línies vermelles” que no es poden passar i que perquè “la violència surti del campus calia acabar amb alguna sanció”. Agències.\nEs per això que des del Comitè Contra Bolonya volem exposar que aquestes linies existeixen i varen ser superades amb:\nL’entrada dels Mossos d’esquadra a la Facultat de lletres el passat 4 de març\nL’obertura d’expedients disciplinaris a 31 estudiants\nLa imputació penal de 15 estudiants per uns fets que no varen passar\nL’amenaça i la repressió que molts membres d’assemblees i altres col·lectius estan vivint avui en dia a la UAB\nLes irregularitats a les juntes de Facultat que és varen viure al llarg dels cursos 2007/08 i 2008/09\nÉs per això que el Comitè Contra Bolonya exigeix:\nUn posicionament clar i contundent de la futura rectora de la UAB, la Dtra. Anna Ripoll, de la Comissionada d’Universitats, Blanca Palmada, i del Conseller d’Innovació, Universitats i Empresa, Josep Huget.\nLa dimissió i retirada immediata del càrrec de Lluís Ferrer, rector en funcions, de Rafael Grassa, Secretari General de la UAB, de Joan Carbonell, vicerector d’Estudiants, Dolors Riba Lloret, vicerectorat d’Ordenació Acadèmica i de Elena Estadella, degana de la Facultat de Filosofia i Lletres.\nComitè Contra Bolonya\nBellatera, 17 de desembre\nACCIONS CONTRA EL DEGANAT DE LA FAC. DE LLETRES I FILOSOFIA\nPublished Desembre 17, 2008\tUncategorized 7 Comments\nAquest matí, després de rebre la mala notícia de les resolucions dels estudiants expedientats, els estudiants de la Facultat de Lletres i Filosofia han emprés accions contra el seu deganat. La decisió s’ha pres espontàneament davant la indignació dels estudiants durant una assemblea composta per unes seixanta persones que han anat al deganat amb pintura i ous i han acolorit el vestíbul del àrea destinada al deganat.\nOPINIÓ DE LA PALMADA SOBRE ELS EXPEDIENTATS\nPublished Desembre 17, 2008\tUncategorized Leave a Comment\nLluís Ferrer fa pública la resolució dels expedients al Consell de Govern\nPublished Desembre 17, 2008\tUncategorized 4 Comments\nAvui a les 10 del matí és reunia el Consell de Govern de la UAB a l’Aula Magna de l’edifici UAB-Casa de Convalescència on ha fet públic la resolució dels expedients disciplinaris oberts el curs passat.\nLa resolució ha estat: 22 persones amb una sanció pública, 4 persones amb una expulsió d’un any, una persona amb una expulsió de dos anys i una altra amb una expulsió de tres anys.\nAquesta ha estat la resposta que l’equip de govern de la UAB ha donat als estudiants que des de fa més d’un mes estan reclamant un procés de debat i diàleg a la Universitat Pública. A més a més cal remarcar que dilluns el Comitè contra Bolonya va decidir desocupar gran part de les facultats per afavorir el debat i el diàleg, la resposta ha estat sis persones expulsades.\nA mida que ens vagi arribant més informació ús anirem informant.\nComissió de Premsa del Comité Contra Bolonya UAB.\nIntegrants del Comité: Assemblea Lletres, Assemblea Poítiques i sociologia, Assemblea Educació, Assemblea Psicologia i Logopedia, Assemblea Dret, Assemblea Econòmiques, Assemblea Comunicació, Assemblea de Sabadell, Assemblea Enginyeries Superiors, Assemblea Ciències, Assemblea de repressaliats polítics de la UAB i Sindicat d’Estudiants dels Països Catalans (SEPC).\nAquesta nit es convocarà una assemblea al rectorat on és convenient que vingui tothom. Allí es coordinaran les pròximes línies d’acció.\nLA LLUITA CONTINUA ARA MÉS QUE MAI\nACTIVITATS AL RECTORAT OCUPAT\nPublished Desembre 16, 2008\tUncategorized 1 Comment\nL’ocupació al rectorat continua, cada cop amb més força i amb més gent. Avui mateix després de la xerrada del nostre company de TMB, Josep Gargante, ens disposem a anunciar les activitats previstes per la setmana que ve. Tot i així, podreu trobar una pancarta als F.G.C. de la UAB, on també estàn disposades.\nDemà hi ha una xerrada a les 12h sobre heterosexisme a càrrec del Col·lectiu de Joves l’Alliberament Lèsbic i Gay i la Guerrilla Travolaka. A les 17 h, es realitzarà una xerrada sobre la situació laboral del PAS a càrrec d’un membre del CAU de la UAB. Finalment, a les 19h es farà un taller d’assamblearisme.\nEl dijous a les 12 h tindrem un col·loqui sobre la situació dels i les treballadores de Nissan, duta a terme per la CGT. Per la tarda, a les 18 h, es farà una xerrada debat sobre alternatives al model educatiu actual, amb un professor i un membre del comité contra Bolonya. Per acabar el dia, tindrem una actuació de Bastoners a les 20 h.\nEl divendres a les 12h hi haurà una conferència sobre Escoles Lliures i Pedagogia Llibertaria a càrrec de la FEL (Federació d’estudiants Llibertaris); a les 17h, l’Assamblea d’Educació ens farà una actuació musical.